CELEX: 32019D1904
Language: bg
Date: 2019-11-08 00:00:00
Title: Решение (ЕС) 2019/1904 на Съвета от 8 ноември 2019 година за отправяне на искане към Комисията да представи проучване с оглед на решението на Съда по дело C-528/16 относно статута на новите геномни техники съгласно правото на Съюза, както и предложение, ако е целесъобразно предвид резултатите от проучването

14.11.2019   
               
               
                  BG
               
               
                  Официален вестник на Европейския съюз
               
               
                  L 293/103
               
            
         РЕШЕНИЕ (ЕС) 2019/1904 НА СЪВЕТА
         от 8 ноември 2019 година
         за отправяне на искане към Комисията да представи проучване с оглед на решението на Съда по дело C-528/16 относно статута на новите геномни техники съгласно правото на Съюза, както и предложение, ако е целесъобразно предвид резултатите от проучването
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 241 от него,
         като има предвид, че:
         
                     (1)
                  
                  
                     Съгласно определението в Директива № 2001/18/ЕО на Европейския парламент и на Съвета (1)„генетично модифициран организъм“ (ГМО) означава „организъм, с изключение на човешкия организъм, в който генетичният материал е бил променен по начин, който не настъпва естествено при чифтосване и/или естествена рекомбинация“. Списъците с техники допълват това определение и конкретизират обхвата на посочената директива. Определението и списъците с техники са изготвени с оглед на техниките за размножаване, които са били налични и са били използвани към момента на приемането на Директива 2001/18/ЕО.
                  
               
                     (2)
                  
                  
                     Оттогава е постигнат значителен напредък в разработването на нови техники за размножаване, което води до несигурност относно това дали тези нови техники за размножаване попадат в обхвата на определението за ГМО и в този на Директива 2001/18/ЕО и съответно дали за получените от тях продукти следва да се прилагат задълженията, предвидени в посочената директива.
                  
               
                     (3)
                  
                  
                     С решението си по дело C-528/16 (2) Съдът, след като разгледа общите цели на Директива 2001/18/ЕО, постанови, че новите техники на мутагенеза попадат в обхвата на посочената директива и че за тях са приложими предвидените в нея задължения.
                  
               
                     (4)
                  
                  
                     С решението се внася правна яснота по отношение на статута на новите техники на мутагенеза, но се поставят и практически въпроси, които имат последици за националните компетентни органи, промишлеността на Съюза, по-специално в сектора за селекция на растения, научните изследвания и извън тях. Тези въпроси се отнасят по-специално до това как да се гарантира съответствие с Директива 2001/18/ЕО, когато продуктите, получени чрез нови техники на мутагенеза, не могат да бъдат разграничени, като се използват съществуващите методи, от продукти, получени от естествени мутации, и как да се гарантира в такава ситуация еднаквото третиране на внесените продукти и на продуктите, произведени в рамките на Съюза.
                  
               
                     (5)
                  
                  
                     Съветът счита, че е необходимо да се направи проучване, за да се изясни ситуацията, в съответствие с Междуинституционалното споразумение от 13 април 2016 г. за по-добро законотворчество (3), и по-специално параграф 10 от него относно прилагането на членове 225 и 241 от Договора за функционирането на Европейския съюз,
                  
               ПРИЕ НАСТОЯЩОТО РЕШЕНИЕ:
         
            Член 1
            Съветът отправя искане към Комисията да представи до 30 април 2021 г. проучване с оглед на решението на Съда по дело C-528/16 относно статута на новите геномни техники съгласно правото на Съюза.
         
         
            Член 2
            
               1.   Съветът отправя искане към Комисията да представи предложение, ако е целесъобразно предвид резултатите от проучването, или да информира Съвета за други мерки, необходими като последващи действия вследствие на проучването.
            
            
               2.   В съответствие с обичайната практика Съветът отправя искане към Комисията да гарантира, че предложението е придружено от оценка на въздействието.
            
         
         
            Член 3
            Настоящото решение влиза в сила в деня на публикуването му в Официален вестник на Европейския съюз.
            
         
         
            Съставено в Брюксел на 8 ноември 2019 година.
            
               
                  За Съвета
               
               
                  Председател
               
               L. ANDERSSON
            
         
         
            (1)  Директива 2001/18/ЕО на Европейския парламент и на Съвета от 12 март 2001 г. относно съзнателното освобождаване на генетично модифицирани организми в околната среда и за отмяна на Директива 90/220/ЕИО на Съвета (ОВ L 106, 17.4.2001 г., стр. 1).
         
            (2)  Решение на Съда от 25 юли 2018 г., Confédération paysanne и др. срещу Premier ministre и Ministre de l’agriculture, de l’agroalimentaire et de la forêt, C-528/16, ECLI:EU:C:2018:583.
         
            (3)  ОВ L 123, 12.5.2016 г., стр. 1.